ખાંભા તાલુકામાં આ વર્ષે ચોમાસામાં એક જ વરસાદ થયો હોય અને ખેડૂતોની હાલત દયનીય બની છે. અને પાક વરસાદ વગરનો સુકાઈ ગયો છે. તેમજ પીવાના પાણી તેમજ ઘાસચારાની અત્‍યારથી અછત ઉભી થઈ છે. ત્‍યારેઆજે ખાંભા તાલુકાના હજારોની સંખ્‍યામાં ખેડૂતો ભેગા થયા હતા અને એક મહાસંમેલન યોજાયું હતું. જેમાં ખાંભા તાલુકામાં સરકાર દ્વારા અન્‍યાય કરવામાં આવ્‍યો છે. જેમાં ચાલુ સાલ વરસાદ ઓછો પડવાથી ખેડૂતો પોતાના પાક લઈ શકેલ નથી. તેમજ કફોડી સ્‍થિતિ થયેલ હોય ખાંભા તાલુકાને તાત્‍કાલિક અછતગ્રસ્‍ત જાહેર કરવામાં આવે. તેમજ ખેડૂતોનો પાક નિષ્‍ફળ ગયો હોય અને ખેત પેદાશોના પૂરતા ભાવ ન આવવાના કારણે છેલ્‍લા ઘણા સમયથી ખેડૂતો દેવામાં ડૂબી ગયા છે. અને આત્‍મહત્‍યા કરવા મજબૂર બન્‍યા છે. એવી અતિ વિકટ સંજોગોમાં સમગ્ર ગુજરાતના ખેડૂતોના સંપૂર્ણ દેવા માફ કરવામાં આવે. ખરીફ પાક-ર018/19નો પાક વીમો સરકાર દ્વારા તાત્‍કાલિક ચુકવવામાં આવે. ખાંભા તાલુકાના પશુપાલકોની કફોડી સ્‍થિતિ હોય તાત્‍કાલિક ધોરણે ઘાસચારો ફાળવવામાં આવે. ખેતીમાં ઉપજ ન હોય ખાંભા તાલુકાના ખેત મજૂરોને રોજગારીનો પ્રશ્‍ન ઉપસ્‍થિત થયેલ હોય તાત્‍કાલિક ધોરણે રોજગારી પુરી પાડવામાં આવે. તાજેતરમાં ખેડૂતોની જમીનોના જે સર્વે કરવામાં આવેલ છે. તેમાં ગંભીર પ્રકારની ભૂલો રહી ગયેલ હોય સરકાર દ્વારા ખેડૂતોને સાથે રાખી ફરીથી રી-સર્વે કરવામાં આવે. જંગલી જાનવરો જેવા કે ભૂંડ, રોજના ત્રાસના કારણે ખેડૂતોને તાર ફેન્‍સીંગમાં 100% સબસીડી આપવામાંઆવે. ખાંભા તાલુકાને ટેકાના ભાવથી કપાસ અને મગફળી જેવા જણસીઓની સરકાર દ્વારા ખરીદી કેન્‍દ્ર આપવામાં આવે. વગેરે માંગણીને લઈને ખાંભાના ધારાસભ્‍ય જે.વી. કાકડીયા અને અંબરીશભાઈ ડેર, જેનીબેન ઠુંમર સહિત બહોળી સંખ્‍યામાં હજારોની સંખ્‍યામાં આજે સવારે 10:30 કલાકે માર્કેટીંગ યાર્ડમાં ખેડૂતોને પાકવીમા પ્રશ્‍ને અન્‍યાય સામેનું સંમેલન યોજાયું હતું અને સંમેલન પૂર્ણ થયા બાદ ખેડૂતોની બહોળી સંખ્‍યામાં રેલી કાઢી ખાંભા મામલતદારને ખાંભા તાલુકાને અછતગ્રસ્‍ત જાહેર કરવા અને ખેડૂતોના દેવા માફીના પ્રશ્‍ને આવેદનપત્ર પાઠવવામાં આવ્‍યું હતું.